জবিতে মহেশপুর-কোটচাদপুরের শিক্ষার্থীদের সঙ্গে মতবিনিময় সভা

Tue, 12 Aug 2025 20:37:06 +0000

জগন্নাথ বিশ্ববিদ্যালয়ে ঝিনাইদহের মহেশপুর ও কোটচাঁদপুর উপজেলার শিক্ষার্থীদের সঙ্গে এক মতবিনিময় সভা অনুষ্ঠিত হয়েছে। এই সভায় প্রধান অতিথি হিসেবে উপস্থিত ছিলেন মহেশপুর উপজেলা বিএনপির সভাপতি মোহাম্মদ মেহেদী হাসান রনি। বিশ্ববিদ্যালয়ের মার্কেটিং বিভাগের মিলনায়তনে আয়োজিত এই অনুষ্ঠানে শিক্ষার্থীরা তাদের এলাকার বিভিন্ন সমস্যা ও সম্ভাবনা নিয়ে খোলামেলা আলোচনায় অংশ নেন। মহেশপুর উপজেলা বিএনপির সভাপতি ও ঝিনাইদহ-৩ আসনের মনোনয়নপ্রত্যাশী মেহেদি হাসান রনি।

মেহেদী হাসান রনি তার বক্তব্যে শিক্ষার্থীদের উদ্দেশে বলেন, “আপনারা আমাদের ভবিষ্যৎ। আপনাদের শিক্ষা ও দক্ষতা দিয়েই আমাদের এলাকা ও দেশ এগিয়ে যাবে। তাই নিজেদের যোগ্য করে গড়ে তুলুন এবং সমাজের প্রতি দায়িত্বশীল হয়ে কাজ করুন।”

তিনি এসময় আরো বলেন মহেশপুর ও কোটচাঁদপুরের শিক্ষার্থীদের উচ্চশিক্ষা ও কর্মসংস্থানের ক্ষেত্রে বিভিন্ন চ্যালেঞ্জ মোকাবিলায় স্থানীয় পর্যায়ে সহযোগিতার আশ্বাস দেন। অনুষ্ঠানে শিক্ষার্থীরা তাদের এলাকার শিক্ষা ব্যবস্থার উন্নয়ন, যোগাযোগ ব্যবস্থার উন্নতি, এবং তরুণদের জন্য কর্মসংস্থানের সুযোগ সৃষ্টির বিষয়ে বিভিন্ন প্রশ্ন ও পরামর্শ তুলে ধরেন। মেহেদী হাসান তাদের প্রশ্নের উত্তর দেন এবং স্থানীয় সমস্যা সমাধানে সরকারি ও বেসরকারি উদ্যোগের সমন্বয়ের ওপর জোর দেন।

অনুষ্ঠানে উপস্থিত শিক্ষার্থীদের মধ্যে উৎসাহ-উদ্দীপনা লক্ষ্য করা যায়। তারা এই ধরনের আলোচনার মাধ্যমে নিজেদের কথা তুলে ধরার সুযোগ পেয়ে সন্তুষ্টি প্রকাশ করেন। সভায় বাংলাদেশ জাতীয়তাবাদী ছাত্রদলের সহ সাধারণ সম্পাদক আবিদ কামাল রুবেল, শাখা ছাত্রদলের আহ্বায়ক মেহেদী হাসান হিমেল, সিনিয়র যুগ্ম আহ্বায়ক জাফর আহমেদ ও শিক্ষার্থী প্রতিনিধিরাও উপস্থিত ছিলেন। মতবিনিময় সভাটি শিক্ষার্থী ও স্থানীয় নেতৃত্বের মধ্যে একটি সেতুবন্ধন তৈরির ক্ষেত্রে গুরুত্বপূর্ণ ভূমিকা পালন করবে বলে আয়োজকরা আশা প্রকাশ করেন। এ ধরনের উদ্যোগ ভবিষ্যতে আরও বাড়বে বলে তারা জানান।

উল্লেখ্য,মেহেদি হাসান রনি প্রয়াত ঝিনাইদহ-৩ আসনের সাবেক সংসদ সদস্য শহিদুল ইসলাম মাস্টারের জ্যেষ্ঠ পুত্র।